1Limbah te akangku inenga ije kadereh kayu je kilau tongkeh hapa mukur, palus aku inyoho, "Lius ukur Human Hatalla tuntang mesbeh. Ise pire kare oloh sombayang intu huange. 2Tapi ela mukur petak je hila luar Human Hatalla te, basa bagian jete jari inyarah akan kare oloh je dia mangasene Tuhan. Ewen kareh mahunje manandik lewu je barasih te epat puluh due bulan katahie. 3Aku kareh manyoho due biti saksi ayung-Ku je mahapan pakaian kapehen atei, tuntang ewen kareh manyampai auh barita bara Hatalla 1260 andau katahie." 4Due saksi te iete due batang sikon tuntang due tantahan sumbo je aton intu taharep Tuhan langit tuntang petak. 5Amon oloh mancoba malalus taloh en-en je dia bahalap mawi ewen, maka bara nyaman ewen kareh balua apui je mambinasa kare musoh ewen. Hapan cara kalote, kakare oloh je handak mangapehe ewen kareh matei. 6Ewen bara kuasa manyoho mangat andau dia ujan katahin ewen mansanan barita bara Hatalla. Ewen aton kuasae mahunjun danum kea, uka mobah danum manjadi daha. Tuntang ewen kea aton kuasae mamukul petak mampalembut sepsimpan ampin kabinasa, hamparea bewei ewen handak malaluse. 7Limbah ewen jari lepah mangabar barita ain ewen te, te meto je balua bara liang pampatei te kareh malawan ewen. 8Tuntang hantun ewen kareh lantong-lantonga intu jalan lewu hai, hong eka Tuhan ewen te inyampalaki. Aran galar lewu hai te iete Sodom atawa Misir. 9Kare oloh bara kakare negara, suku bangsa tuntang bahasa kareh mite hantun ewen katahin telo satengah andau, tuntang ie dia manyoho kare hantu te ingubur. 10Kakare oloh kalunen kareh hanjak tagal pampatei kadue saksi te. Ewen kareh pesta tuntang hatakiri panenga akan sama arepe awi due biti nabi te jari mimbit are kapehe akan oloh handiai intu hunjun petak. 11Limbah telo satengah andau, te dumah tahaseng pambelom bara Hatalla tuntang tame tinai akan due biti nabi te. Palus ewen ndue te harikas mendeng sampai oloh handiai je mite ewen te uras mikeh toto. 12Limbah te due biti nabi te mahining auh hai mantehau ewen bara sorga, "Ayo, lumpat akan hetoh!" Balalu intu taharep kare musoh ewen, ewen palus mandai akan sorga, imbungkus awi baunandau. 13Maka hong katika te petak salenga hagerek paham toto. Sapersapuluh bagian lewu te hancor, tuntang uju koyan biti oloh matei awi petak hagerek te. Kare oloh beken palus mikeh paham, balalu ewen manara kahain Hatalla hong sorga. 14Calaka je kaduee te jari mahalau. Tapi ite! Calaka je kateloe hanjulo tinai kareh dumah. 15Palus malekat kaujue mampahiau tarompete, maka hong sorga tarahining kare auh je paham hai, "Kuasa hapa marentah kalunen toh aton huang lengen Tuhan itah tuntang Raja Panyalamat je injanji Awie. Ie kareh marentah palus katatahie!" 16Maka due puluh epat pamimpin je mondok hong padadusae intu taharep Hatalla, mahingkep tuntang manyembah Hatalla. 17Ewen hamauh, "Tuhan, Hatalla je paham kuasae, Je Aton tuntang Je Jari Aton! Ikei manarimakasih akam basa Ikau jari mahapan kuasan Aim ije hai, tuntang jari manampara marentah! 18Kare oloh je dia mangasene Tuhan, mamok awi jari sampai katikae Ikau mamparahan kalait Aim, tuntang jari sampai kea andaue Ikau mahakim kare oloh matei. Toh jari sampai wayahe uka manenga upah akan kare rewar Aim, kare nabi, tuntang akan hapus ungkup Ayum, iete oloh handiai je manyembah Ikau, oloh korik atawa oloh hai. Toh ie wayahe uka mampalumat kare oloh je mampahancor kalunen!" 19Maka Human Hatalla hong sorga palus buap, tuntang Patin Janji intu huange te balalu gitan. Maka kilat palus sir-sar manyambar, auh nyaho mangguroh tuntang mangaruntong, hayak petak hagerek tuntang ujan es labat.
bjn_Latn